કોઈ નાનું બચ્ચું પણ કહી શકે કે મોટા બજેટનો ઉપયોગ માત્ર મોટા સ્ટાર, ફૉરેન લોકેશન્સ અને મોંઘાં કપડાં પાછળ જ કરાયો છે. બાકી સ્ટોરીના નામે તો એની એ જ જૂની હિન્દી-ઇંગ્લિશની ભેળપૂરી પીરસવામાં આવી છે. લીડ સ્ટાર્સના ચાર્મ, સાંભળવાની મજા પડે એવાં ગીતો અને તહેવારની સીઝનને લીધે ચાલી જાય, બાકી આ જ ફિલ્મ જો જાણીતા ચહેરા વિના બીજા કોઈ સમયે રિલીઝ કરાઈ હોય તો ઘૂંટડો પાણી પણ માગ્યા વિના સિધાવી જાય. હા, અંદરખાને એકતરફા પ્યારની પોટલી લઈને ફરતા નિષ્ફળ પ્રેમીઓને આ ફિલ્મ ખૂણેખાંચરે ટચ કરી જાય તો કહેવાય નહીં.